
БАТЛАВ.
УЛСЫН ИХ ХУРЛЫН ГИШҮҮН    			Л.ГАНТӨМӨР
2026 оны 10 дугаар сарын 05-ны өдөр

ИННОВАЦИЙН ТУХАЙ ХУУЛЬД НЭМЭЛТ, ӨӨРЧЛӨЛТ 
ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ

Нэг.Хуулийн төсөл боловсруулах үндэслэл, шаардлага

1.1.Хууль зүйн үндэслэл, шаардлага 
Монгол Улсын Үндсэн хуулийн Долдугаар зүйлийн 2 дахь хэсэгт  “Иргэний туурвисан оюуны үнэт зүйл бол зохиогчийнх нь өмч, Монгол Улсын үндэсний баялаг мөн” гэж, мөн Арван зургадугаар зүйлийн 8/-д Монгол Улсын иргэн “...  шинжлэх ухааны үйл ажиллагаа явуулах, бүтээл туурвих, үр шимийг нь хүртэх эрхтэй” хэмээн тус тус баталгаажуулсан байна.
Монгол Улсын Их Хурлын 2020 оны 52 дугаар тогтоолоор баталсан “Алсын хараа 2050” Монгол Улсын урт хугацааны хөгжлийн бодлогод тусгаснаар “Олон улсад өрсөлдөх чадвар бүхий үндэсний шинжлэх ухаан, технологи, инновацын тогтолцоог хөгжүүлнэ” гэсэн гол зорилтыг тодорхойлжээ. 

Түүнчлэн тус зорилтыг хэрэгжүүлэхээр “Төрөөс хувийн хэвшлийн судалгаа хөгжүүлэлтийн хөрөнгө оруулалтыг бодлого, татварын орчноор дэмжинэ” гэж,  “Улс орны өмнө тулгарч байгаа асуудлыг шийдвэрлэхэд эрдэм шинжилгээний болон үйлдвэрлэл, бизнесийн байгууллагын хөрөнгө оруулалтыг дэмжиж, грант төсөл хэрэгжүүлэх боломжийг бүрдүүлнэ.” гэж, “Мэдлэгийн үйлдвэрлэл дэх хувийн хэвшил, иргэдийн оролцоог хангаж, шинэ мэдлэг бий болгоход гаргасан зардлын тодорхой хэсгийг төрөөс нөхөн төлдөг тогтолцоотой болно.” гэж тус тус тусгасан байна.   

1.2.Практик үндэслэл, шаардлага 

1.Аж ахуйн нэгжийн орлогын албан татварын тухай хуулийн 22 дугаар зүйлийн 22.5.4-т улсын бүртгэлд бүртгүүлсэн өдрөөс хойш таван жилийн хугацаанд Инновацийн тухай хуульд заасан гарааны компанийн дотоодод шинээр үйлдвэрлэсэн инновацийн бүтээгдэхүүн, ажил, үйлчилгээний  борлуулалтын орлогод ногдох албан татварыг хөнгөлөхөөр заажээ. 

Гэвч улсын бүртгэлд бүртгүүлсэн өдрөөс хойшхи таван жилийн хугацаанд орлогын татвараас хөнгөлөхөд нилээдгүй саад бэрхшээлүүд гарсаар байгаа буюу хуульчлагдсан хөнгөлөлт амьдрал дээр хэрэгжихэд дараах гол бэрхшээлүүд үүсэж байна. Үүнд:  

1/Татварын хууль тогтоомжийн хэрэглээний асуудал: 

Татварын ерөнхий хуулиар бүх төрлийн татварын хөнгөлөлт, чөлөөлөлтийг зөвхөн төрөлжсөн татварын хуулиудаар (жишээ нь, Аж ахуйн нэгжийн орлогын албан татварын хууль) зохицуулахаар заасан байдаг. Инновацийн тухай хуульд заасан зохицуулалтууд нь татварын хууль тогтоомжтойгоо уялдахгүй, мөн холбогдох журамд тусгагдаагүйн улмаас татварын байцаагч нар Аж ахуйн нэгжийн орлогын албан татварын тухай хуульд заасан дээрх хөнгөлөлтийг шууд хэрэгжүүлэхээс татгалздаг. Учир нь "инновацийн бүтээгдэхүүн" гэдгийг нотлох шалгуур хуулиар тодорхойгүй, тухайн компанийн олсон орлогоос яг аль хэсэг нь "инновацийн бүтээгдэхүүн"-ий борлуулалтын орлогод хамаарахыг ялган тогтооход хүндрэлтэй буюу гарааны компаниуд бүх борлуулалтын орлогоо инновацийнх гэж тайлагнах эрсдэлтэй байдаг байна.

2/Инновацийн гарааны компанийн эрх зүйн байдлын хугацаанаас хамаарах эрсдэл: 

Хуульд "бүртгүүлсэн өдрөөс хойш 5 жил" гэж заасан. Гэтэл инновацийн  гарааны компаниуд үйл ажиллагаа эхэлсэн эхний 4 жилдээ зөвхөн судалгаа, судалгаа хөгжүүлэлт хийж, алдагдалтай ажилладаг буюу ямар ч орлогогүйгээс гадна үйл ажиллагааны өндөр зардалтай байдаг. Борлуулалтын орлого олж эхлэх үед хуульд заасан таван жилийн хугацаа нь дуусчихсан эсвэл маш бага хугацаа үлдсэн байдаг тул тус татварын хөнгөлөлтийг эдлэх боломжгүй байдалд хүрдэг байна.

3/Инновацийн гарааны компанийн татварын тайлангийн төвөгтэй, хүнд сурталтай тогтолцоо: 

Инновацийн гарааны компани нь хуульд заасан татварын хөнгөлөлтийг эдлэхийн тулд эрх бүхий байгууллагаас "Инновацийн төслийн бүртгэл"-ийн гэрчилгээ авах, Технологи дамжуулах төвд бүртгэлтэй байх, гэрчилгээ авах, бүртгэлд байхын тулд нилээдгүй баримт бичиг бүрдүүлэн шалгуурыг давахаас гадна жил бүр эдгээр байгууллагуудад мөн тусгай тайлан өгөх шаардлага тулгардаг байна. 

Дэлхийн өндөр хөгжилтэй улс орнууд инновацийн гарааны компанийг дэмжихдээ дараах уян хатан байдлаар татварын хөнгөлөлт үзүүлж дэмждэг  байна. Үүнд:

Сингапур улс (SUTE - Startup Tax Exemption): Шинээр байгуулагдсан компаниудад эхний 3 жилийн турш татвар ногдох орлогын эхний 100,000 сингапур долларын 75%-ийг, дараагийн 100,000 долларын 50%-ийг шууд татвараас чөлөөлдөг. Ингэхдээ борлуулалтын орлогыг нь ямар нэг "инновацийн бүтээгдэхүүний борлуулалтын орлого мөн үү" гэдэг маргаан үүсгэдэггүй байна. Энэ нь шинэ бизнесийг шууд хөл дээрээ босоход нь ихээхэн тус дэм болдог.[footnoteRef:1]  [1:  https://sleek.com/sg/resources/startup-tax-exemption-singapore/ 
https://terraadvisoryservices.com/singapore-startup-tax-exemption/ 
] 


Бүгд Найрамдах Солонгос Улс (R&D Tax Credits & Net Leftover): Гарааны компаниудын судалгаа, хөгжүүлэлтэд (R&D) зарцуулсан зардлын 25-40%-ийг татвараас шууд хасдаг. Хэрэв компани эхний жилүүддээ алдагдалтай ажилласан бол уг алдагдлыг ирээдүйн 10-15 жил рүү шилжүүлэн тооцож, ашигтай ажиллаж эхлэх үед нь татвараас хасах боломж олгодог байна.[footnoteRef:2]  [2:  https://www.thekoreanlawblog.com/2024/04/korean-tax-incentives.html
] 


Израиль Улс (Angel Law & IP Incentives): Инновацийн гарааны компанид хөрөнгө оруулалт хийсэн хувь хүн (Angel investor)-ий хөрөнгө оруулсан хэмжээг тэдний хувийн орлогын албан татвараас нь хасч тооцдог. Мөн оюуны өмчөөс олж буй орлогод ногдох аж ахуйн нэгжийн татварыг ердийн татвараас 2 дахин бага (6-12% хүртэл бууруулах мөн боломжтой) болгож бууруулдаг зохицуулалттай байна.[footnoteRef:3]  [3:  https://worldbusinessoutlook.com/top-5-startup-friendly-jurisdictions-in-2025-where-its-easier-cheaper-and-faster-to-start-a-business/
] 


Иймд Монгол Улсад инновацийн үйл ажиллагааг татвараар дэмжих бодлого хангалтгүй явагдаж иржээ гэж үзэж, инновацийг хөгжүүлэх үүднээс татварын дэмжлэгийг нэмэгдүүлэх, инновацийн үйл ажиллагааны санхүүжилтийн эх үүсвэрийг нэмэгдүүлэх, хууль хэрэглээний хувьд тодорхой болгон хуульчлах шаардлагатай байна.   

2.Инновацийн тухай хуулийн 3 дугаар зүйлийн 3.1.8-д "гарааны компани" гэж инновацийн бүтээгдэхүүн шинээр үйлдвэрлэх зорилгоор үүсгэн байгуулагдсан компанийг ойлгохоор тодорхойлжээ. 

Инноваци нь зөвхөн шинэ бүтээгдэхүүн үйлдвэрлэхээр хязгаарлагддаггүй бөгөөд инноваци хөгжүүлэх, нэмүү өртөг шингээн бүтээгдэхүүн гаргах болон үйлчилгээний инноваци нэвтрүүлэх, арга шийдэл боловсруулах зэрэг үйл ажиллагаа явуулдаг инновацийн гарааны компаниуд байдаг. Мөн тус заалт дахь “үйлдвэрлэх” гэсэн нэр томьёо нь үйлчилгээ, арга шийдэл болон мэдээллийн технологийн инновацийг хамрах эсэх нь эргэлзээ дагуулах, хэрэгжих боломжгүй байдалд хүргэх эрсдэлтэй байна. Мөн нөгөө талаас тус заалт нь компанийн дүрмэндээ “инновацийн бүтээгдэхүүн үйлдвэрлэнэ” гэж тусгаад “гарааны компани” болох боломж олгосон зохицуулалт болжээ. 

Мөн тус хуульд инновацийн бүтээгдэхүүнийг өргөн хүрээнд тодорхойлсны улмаас татварын байгууллагаас инновацийн бүтээгдэхүүний борлуулалтын орлогыг татвараас чөлөөлөх эсэхийг шийдвэрлэхэд “инновацийн бүтээгдэхүүн” мөн эсэхийг тогтооход хүндрэл учирч, татварын байгууллага, татвар төлөгч хооронд маргаан үүсэж, улмаар инновацийн бүтээгдэхүүн үйлдвэрлэгч нь татварын хөнгөлөлт эдэлж чадахгүй байх нөхцөлд хүрэхээр байна. Хуульд “инновацийн төсөл” бүртгэхтэй холбоотой зохицуулалт байгаа хэдий ч үүнийг инновацийн бүтээгдэхүүнтэй уялдуулан тодорхойлох шаардлага нь хуулийн хувьд, хэрэгжилтийн хувьд тодорхой бусаар хуульчлагджээ. 

Иймд “гарааны компани”-ийн нэр томьёоны тодорхойлолтыг “инновацийн бүтээгдэхүүн” гэх нэр томьёоны тодорхойлолт, инновацийн бүтээгдэхүүнийг бүртгэх тогтолцооны хамт оновчтой, тодорхой хуульчлах шаардлага бий болжээ.   

3.Инновацийн тухай хуулийн 4 дүгээр зүйлд “инновацийн үйл ажиллагааны үндэслэл бүхий эрсдэлийг төр болон бусад санхүүжүүлэгч этгээд хүлээн зөвшөөрөх” зарчмыг баримтлахаар заасан байна. Тус заалт дахь “үндэслэл бүхий эрсдэл” гэсэн нь нэр томьёоны тодорхойлолтын хувьд тодорхой хуульчлагдаагүйгээс тус ойлголт хариуцлага тооцох механизмуудад ялгаатай байдлаар тайлбарлагдан хэрэглэгдэх, үүний улмаас тус зарчим хэрэгжихгүй байх эрсдэлтэй байна. Тухайлбал, төрийн аудитын байгууллага төсвийн хөрөнгийг үр ашиггүй зарцуулсан гэх байр суурийг баримталдаг бол инноваци хэрэгжүүлэгч этгээд нь инновацийн эрсдэл байсан гэж маргах эрсдэл үүсгэж байна. 

Түүнчлэн тус заалт нь хөрөнгө оруулагч, санхүүжүүлэгчийн эрсдэлийг хүлээн зөвшөөрсөн хэдий ч тус эрсдэлийг тодорхойлоогүй буюу хэт өргөн ерөнхий байдлаар хуульчлагджээ. 

Иймд эрсдэлийг үнэлэхдээ төслийн үйл ажиллагаа нь хууль тогтоомж болон батлагдсан аргачлалын дагуу зөв зохион байгуулагдсан байдлаар үнэлдэг байх шаардлагатай байна. 

4.Төсвийн санхүүжилтээр бий болсон оюуны өмчийн үр өгөөж, инновацийн орлого хуваарилалтыг Инновацийн тухай хуулийн 27 дугаар зүйлийн 27.10 дахь хэсгийн дагуу зохицуулж байна. 

Тус зүйлийн 27.10.1-д “оюуны өмчийг зохиогч, бүтээгчид роялти хуваарилах”-аар заасан нь патент өмчлөгчид олгох роялтины доод хэмжээг тодорхой тогтоогоогүйгээс патент өмчлөгчдөд ялгаатай байдлаар роялти олгож маргаан үүсгэх үр дагавартай байна.   

Тус зүйлийн 27.10.3-т “оюуны өмчийг төрийн өмчит үйлдвэрийн газарт нэвтрүүлснээс олсон роялти орлого нь оюуны өмчийн эрхийг эзэмшигчийн жилийн төсвийн таван хувиас хэтэрсэн тохиолдолд илүү гарсан орлогын 75 хувийг улсын төсөвт төвлөрүүлэх, 25 хувийг эзэмшигч нь сургалт, судалгаа, эрдэм шинжилгээ, технологийн зүгшрүүлэлтийн үйл ажиллагаанд зарцуулах”-аар заасан.

Тус заалт нь эрдэм шинжилгээний байгууллага амжилттай технологи хөгжүүлж их орлого олсон бол орлогын 75 хувийг улсын төсөв рүү төвлөрүүлэх буюу өөрөөр хэлбэл орлогын ихэнх хэсгээ өөрсдийн үйл ажиллагаанд зарцуулах боломжгүй байдалд хүргэх, улмаар инновацийг зах зээлд гаргах сонирхлыг бууруулах, эрдэмтэд урамшуулагдахгүй байх, эрдэмтдийн урам зоригийг мохоох, инновацийн эргэлтийг тасалдуулах, эрдэм шинжилгээний байгууллагыг ашиг орлого руу зүтгэх хүсэл сонирхолгүй болгох, лицензийн гэрээг бага үнээр байгуулах, орлогоо нуух, охин компаниар дамжуулах, патент эзэмших асуудлыг бодит инноваци болгоход болон инновацийн хөгжилд сөргөөр нөлөөлөх гэх мэт  олон талын эрсдэлтэй заалт болсон байна.

Мөн инновацийн орлого нь зөвхөн роялти орлогоос бус хувьцааны ногдол ашиг, лиценз, технологийн хөрөнгө оруулалт, компанийн хувьцааны үнийн өсөлт, технологи болон бүтээгдэхүүн борлуулалтын орлого, франчайз зэрэг олон төрлийн орлогоос бүрдэх боломжтой байдаг, гэтэл Инновацийн тухай хуулийн 27.10 дахь хэсэг нь зөвхөн роялти орлогын хуваарилалтыг л зохицуулж байна.  

Инноваци хөгжсөн улс орнууд төсвөөсөө инновацийг санхүүжүүлэхээс гадна инновациас олсон орлогоо инноваци хөгжүүлэхэд зарцуулдаг, дэлгэрүүлбэл төсвийн хөрөнгөөр бий болсон мэдлэгийг эдийн засгийн эргэлтэд оруулж, түүнээс бий болсон орлогыг инноваци хөгжүүлэлтдээ зарцуулдаг, улсын төсвийн бусад зардал руу төвлөрүүлдэггүй бодлого баримталдаг байна.   

Иймд инновацийн бүх орлогыг инновацийн хөгжил рүү чиглүүлэн хуваарилах, ингэхдээ орлогыг эрдэмтэн, инновацийн үйл ажиллагаанд зарцуулах боломжийг олгосон зохицуулалтыг хуульчлах шаардлага үүсээд байна.  

Хоёр.Хуулийн төсөлд тусгах харилцаа, хуулийн төслийн хэлбэр  

Дээр дурдсан хууль зүйн болон практик шаардлагад үндэслэн Инновацийн тухай хуульд нэмэлт, өөрчлөлт оруулах тухай  хэлбэрээр хуулийн төслийг боловсруулах ба төсөлд дараах асуудлыг зохицуулахаар тусгана. Үүнд:
 
1/инновацийн бүтээгдэхүүн, инновацийн үйл ажиллагаанд төрөөс үзүүлэх татварын дэмжлэгийн талаар тодорхой болгох; 

2/”инноваци”, ”инновацийн бүтээгдэхүүн” “гарааны компани”, “технологи туршилт, зүгшрүүлэлт” гэх зэрэг нэр томьёо болон  инновацийн бүтээгдэхүүн тавигдах шаардлагыг, мөн инновацийн бүтээгдэхүүнийг бүртгэх үйл ажиллагааг оновчтой, тодорхой, олон улсын жишигт нийцүүлэн тусгах, инновацийн үйл ажиллагааны тэргүүлэх чиглэлийг боловсруулах ажиллагаанд олон талын буюу инновацийн тогтолцооны гол оролцогчдын төлөөллийг оролцуулах талаар тусгах;
 
3/инновацийн эрсдэлийг хүлээн зөвшөөрөх, хариуцлага хүлээлгэхгүй байх зарчим, эрсдэлийн шалгуур үзүүлэлтийг тодорхой болгох:

 	4/инновацийн үйл ажиллагааны санхүүжилтийн эх үүсвэрийг нэмэгдүүлэх, 
инновацийн бүх орлогыг инновацийн хөгжил рүү чиглүүлэн хуваарилах, ингэхдээ орлогыг эрдэмтэн, инновацийн үйл ажиллагаанд зарцуулах боломжийг олгосон зохицуулалтыг тусгана.
 
Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар

	Хуулийн төсөл батлагдсанаар дараах олон талын үр дүн гарна гэж үзэж байна. Үүнд:

1/Хүн, хуулийн этгээдээс инновацид хөрөнгө оруулах сонирхол нэмэгдэж, шинэ бүтээгдэхүүн, технологи боловсруулах төслийн тоо өснө, улмаар Монгол Улсын дотоодын инноваци, технологийн чадавх сайжирч, инновацийн инновацийн судалгаа хөгжүүлэлт хөгжих боломж бүрдэнэ.

2/Татварын хөнгөлөлт, чөлөөлөлт нь бодит дэмжлэг болж технологид суурилсан бизнесийн эхлэлийн зардлыг багасгаж, технологийг хөгжүүлдэг тул үр дүнд нь олон салбарт шинэ дэвшилтэт технологи гарч тухайн салбар хөгжих боломж бүрдэнэ. Улмаар улс орны эдийн засаг цөөн тооны салбараас хамааралтай байх эрсдэл мөн буурна. 

 3/Инновацийн гарааны компаниуд эхний жилүүдэд ашиг олохгүйгээр их хэмжээний зардлыг судалгаа, шинжилгээ, судалгаа хөгжүүлэлтэд зарцуулдаг. Бойжиж буй эдгээр компаниудад татварын дэмжлэг үзүүлснээр шинээр ахин компани байгуулах шаардлага гарахгүй болно, түүнчлэн ирээдүй хойч залуу үе инновацид суурилсан бизнес эрхлэх сонирхол нэмэгдэнэ, гарааны компаниуд хөл дээрээ босож хөгжих боломжтой болно. 

4/Гадаадын хөрөнгө оруулалт татах боломжтой болж, хөрөнгө оруулалт нэмэгдэх бөгөөд гадаад улс орны технологийн компаниуд Монгол Улсад салбар нээх сонирхолтой болж, мөн технологи дамжуулалт идэвхижнэ. 

5/Эрдэм шинжилгээ, судалгааны үр дүн үйлдвэрлэл, бизнест нэвтрэх байдал нэмэгдэж, оюуны өмч, патент, шинэ бүтээлийн тоо өсөх, эрдэмтэн, судлаачдын бүтээл эргэлтэд орж, ингэснээр судалгаа, шинжилгээний байгууллагын үр өгөөж нэмэгдэх юм. 

6/Инновацийн бүтээгдэхүүн нь голдуу өндөр нэмүү өртөг шингэсэн байдаг тул экспорт төрөл, гарцын хэмжээ, ялангуяа технологийн бүтээгдэхүүний экспорт нэмэгдэж, улмаар валютын орлого өснө. 

7/Инновацид суурилсан үйлдвэрлэл, бизнес нь өндөр ур чадвартай хүний нөөц шаарддаг тул улс оронд хэрэгцээ, шаардлагатай өндөр ур чадвартай эрдэм шинжилгээний ажилтан, инженер, технологич мэргэжилтний эрэлт нэмэгдэж, түүний хирээр цалин өндөртэй ажлын байрууд нэмэгдэнэ. 

Дөрөв.Хуулийн төсөл Монгол Улсын Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр боловсруулах, хуульд нэмэлт, өөрчлөлт оруулах, хүчингүй болсонд тооцох тухай хууль тогтоомжийн талаарх санал

Хуулийн төсөл нь Монгол Улсын Үндсэн хууль, олон улсын гэрээнд нийцсэн байх бөгөөд хуулийн төсөлтэй холбогдуулан Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хувь хүний  орлогын албан татварын тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийн төслүүдийг боловсруулна.

